Fra myrens, sneglens og kamæleonens liv

Dannelse i dag er snarere at stille spørgsmålene end at kende svarene, siger Dominique Bouchet.

*Af Lisbeth Wissing*

Når Dominique Bouchet, professor på Syddansk Universitet, holder et af sine utallige foredrag om ungdomskulturen, tyer han ikke så sjældent til figurer fra dyreverdenen for at illustrere ændringerne i karaktertyper gennem de sidste tre generationer.
Men hvad har myren, sneglen og kamæleonen at gøre med karaktertrækkene i bedsteforældre-, forældre- og den unge generation?

**Myren** er som bekendt kendetegnet ved sin flid og sin lydighed over for fællesskabet og arbejder ud fra pligtfølelse. Myren er mærket af samfundet og følger traditionerne; drivkraften bag myrens handlinger kan være skamfølelsen. Ingen skal komme og sige den noget på.

**Sneglen**, der bevæger sig i et adstadigt tempo og ikke ynder de store forandringer, er sin egen. Hvor myren snakker om 'os', taler sneglen om 'jeg'. Den er behovsorienteret og søger en mening i det, den gør. Den er selvstændig, men hvor myren ser sit arbejde som et livsværk, er det for sneglen slet og ret lønarbejde. Skylden er en del af dens bagage.

**Kamæleonen**, den rad, der tager farve efter sine omgivelser, er drevet af en indre angst. Kamæleonen taler hverken om 'os' eller 'jeg', men om sit image. Den vælger selv, hvordan den vil lade sig se af omverdenen. Den stiller krav og vil hellere nyde end yde og ser arbejdslivet i perspektiv af fritiden.